钦定古今图书集成/明伦汇编/宫闱典/第088卷 > 襄乐公主 下嫁韦世康
## 钦定古今图书集成/明伦汇编/宫闱典/第088卷 > 襄乐公主 下嫁韦世康

按《北史韦孝宽传》：“孝宽兄敻，敻子世康，幼而沉敏，有
器度，年十岁，州辟主簿。在魏，弱冠为直寝，封汉安县
公，尚周文帝女襄乐公主，授仪同三司。仕周，历位典
祠下大夫，沔、硖二州刺史。从武帝平齐，授司州总管
长史。时东夏初定，百姓未安，世康绥抚之，士庶胥悦。
入为户部中大夫，进位上开府，转司会中大夫。尉迟”
迥之乱，隋文帝谓世康曰：“汾绛旧是周、齐分界，因此
乱阶，恐生摇动，今以委公。”因授绛州刺史，以雅望镇
之，阖境清肃。世康性恬素好古，不以得丧干怀，在州
有止足之志，《与子弟书》曰：“吾生因绪馀，夙霑缨弁，驱
驰不已，四纪于兹。亟登衮命，频莅方岳，志除三惑，心
慎四知，以不贪而为宝，处脂膏而莫润。”如斯之事，颇
为时悉。今耄虽未及，壮年已谢，霜早梧楸，风先蒲柳。
眼暗更剧，不见细书；足疾弥增，非可趋走。禄岂须多，
防满则退，年不待暮，有疾便辞。况娘春秋已高，温凊
宜奉，晨昏有阙，罪在我躬。今世穆、世文并从武役，吾
与世冲复婴远任，陟岵瞻望，此情弥切，桓山之悲，倍
深常恋。意欲上闻，乞“遵礼教，未访汝等，故遣此。及兴
言远慕，感咽难胜。”诸弟报以事恐难遂，乃止。在任有
惠政，奏课连最，擢为礼部尚书。世康寡嗜欲，不慕势
贵，未尝以位望矜物。闻人之善若己有之，亦不显人
过欲，以求名誉。进爵上庸郡公，转吏部尚书，选用平
允，请托不行。以母忧去职，固辞，乞终私制，上不许。开
皇七年，将事江南，议重方镇，拜襄州刺史，坐事免。未
几，授安州总管，迁信州总管。十三年，复拜吏部尚书。
前后十馀年间，多所进拔，朝廷称为廉平。尝因休暇，
谓子弟曰：“吾闻功遂身退，古人常道。今年将耳顺，志
在悬车，汝辈以为云何？”子福嗣答曰：“大人澡身浴德，
名立官成，盈满之戒，先哲所重。欲追踪二疏，伏奉尊
命。”后因侍宴，世康再拜陈让，愿乞骸骨。上曰：“冀与公
共理天下。今之所请，深乖本望。纵筋力衰谢，犹屈公卧临一隅。”于是出拜荆州总管。时天下唯置荆、并、扬、
益四大总管，并、扬、益三州并亲王临统，唯荆州委于
世康，时论以此为美。世康为政简静，百姓爱悦。卒于
州，闻而痛惜，赠大将军，谥曰“文。”世康性孝友，初以诸
弟位并隆贵，独季弟世约宦途不达，共推父时田宅
尽以与之，世多其义。长子福子，位司隶别驾。次子福
嗣，位内史舍人，后以罪黜。杨元感之乱，从卫元战，败
于城北，为元感所获。令为文檄，词甚不逊。寻背元感
还东都。帝衔之，车裂于高阳。少子福，奖通事舍人，在
东都与元感战没。